HALDUSLEPING NR TKA118 

digitaalse allkirjastamise kuupäev

Tallinna linn (edaspidi linn), mida esindab Tallinna Linnavolikogu 15. detsembri 2022 määruse nr 24 „Avalikult kasutatava ehitise ehitamise ja selle rahastamise kord“ § 6 lg 1 ning Tallinna Keskkonna- ja Kommunaalameti (edaspidi lühendatult amet) juhataja 14. mai 2024 käskkirjale nr T-9-1/24/21 „Volituse andmine lepingute sõlmimiseks, kirjavahetuse ja kooskõlastuste allkirjastamiseks“ punkti 1.4 alusel ameti ehitusõiguse ja tegevuslubade teenusejuht Tiina Leetmaa

ja

Eesti Vabariigi nimel Kaitseministeeriumi volitatud asutus Riigi Kaitseinvesteeringute Keskus, mida esindab põhimääruse alusel peadirektor Magnus-Valdemar Saar (edaspidi huvitatud isik ja linn eraldi pool või koos pooled)

võttes arvesse, et 
-Tallinna linn ja Eesti Vabariik Kaitseministeeriumi kaudu sõlmisid Tallinna Linnavalitsuse 05.05.2021 korralduse nr 464 „Kaitseministeeriumiga sõlmitava heade kavatsuste protokolli projekti heakskiitmine“  alusel 26. mail 2021 heade kavatsuse protokolli nr 144/2105, mille punkti 3 kohaselt viib Tallinna linn Rahumäe tee 2a, 2a ja Rahumäe tee 3 // Tuisu tn 23 kinnistute ja lähiala detailplaneeringu menetluse läbi ilma ministeeriumile avalike teede ja tehnovõrkude ehitamise nõudeid esitamata, v.a ministeeriumi enda territooriumil ehitamiseks vajalikud tehnovõrgud ja -ehitised,

-Tallinna Linnavalitsuse 6. augusti 2014 korraldusega nr 1152-k algatati Rahumäe tee 2a, 2e, 4a ja Rahumäe tee 3 // Tuisu tn 23 kinnistute ja lähiala detailplaneeringu koostamine Kristiine linnaosas (Tallinna planeeringute registris planeering DP039230) K-Projekt Aktsiaseltsi töö nr 21101 (edaspidi detailplaneering),
on planeerimisseaduse § 131 lõike 2 alusel sõlminud halduslepingu (edaspidi nimetatud leping) alljärgnevas

1.	LEPINGU OBJEKT
1.1	Huvitatud isik tagab lepingu ja antud ehituslubade alusel avalikult kasutatavate teede (sõidu- ja kergliiklusteed) ja üldkasutatava haljastuse (edaspidi rajatised) ehitamise lepingu skeemil märgitud alal ja ulatuses (lepingu lisa nr 1). Pooled lepivad kokku, et ehitusprojekti koostamise tulemusena võib huvitatud isiku kohustuseks oleva rajatiste ehitamise ala ja ulatus muutuda vastavalt ehitusprojektis täpsustatule. 
1.2	Rajatiste ehitamisel lähtutakse kahanevas tähtsuse järjekorras ehitusprojektist, detailplaneeringust ja lepingu lisast nr 1.
1.3	Lepingu objekt hõlmab kõiki detailplaneeringus, ehitusprojektis ja lepingu lisas nr 1 määratud rajatiste valmisehitamise tulemuste tervikliku lahenduse saavutamiseks vajalikke töid.

2.	POOLTE ÕIGUSED JA KOHUSTUSED
2.1	Linn on kohustatud andma huvitatud isikule igakülgset teavet detailplaneeringu menetluse käigust. 
2.2	Huvitatud isik on kohustatud andma linnale infot, et on alustanud antud lepingu realiseerimist. Linna nõudmisel on huvitatud isik kohustatud esitama igakülgset teavet tööde seisu kohta hiljemalt kümme (10) tööpäeva jooksul. Huvitatud isik edastab eelnimetatud teabe elektroonselt käesolevas lepingus esitatud linna e-posti aadressil. 
2.3	Huvitatud isik on kohustatud kirjalikult teavitama linna asjaoludest, mis takistavad lepingu täitmist.
2.4	Huvitatud isik on kohustatud oma kulul tagama rajatiste valmisehitamise lepingu lisas nr 1 ning detailplaneeringus näidatud mahus ja ulatuses detailplaneeringukohase esimese hoone kasutusele võtmise ajaks, kuid mitte hiljem kui viie aasta jooksul pärast detailplaneeringu kehtestamist.
2.5	Huvitatud isik on kohustatud tagama Tuisu tänavale ajutise juurdepääsutee valmisehitamise krundi pos 1 tarbeks.
2.6	Huvitatud isik tagab Rahumäe tee T2 kinnistule rajatiste valmisehitamise juhul, kui krundi pos 1 arendamine algab varem kui Rahumäe tee rekonstrueerimisprojekti realiseerimine ning kui krundi pos 1 ehitusõiguse realiseerimiseks on vajalik Rahumäe tee T2 kinnistu rekonstrueerimine.
2.7	Vastavalt Ehitusseadustiku § 119 lõikele 2 teavitab huvitatud isik detailplaneeringu kohase esimese hoone kasutusele võtmisest kirjalikult Tarbijakaitse ja Tehnilise Järelevalve Ametit, kes kannab muudatuse ehitisregistrisse. Nimetatud teavitus tuleb huvitatud isikul edastada samaaegselt ametile.
2.8	Huvitatud isik kohustub enne lepingu punktis 2.4 nimetatud tähtaja saabumist teavitama (punktis 2.2 märgitud viisil) rajatiste valmimisest ametit, kes hindab, kas rajatised on ehitatud nõuetekohaselt ning on järgitud käesolevast lepingust tulenevaid nõudeid.
2.9	Rajatised loetakse valmis ehitatuks, kui amet hindab ning kinnitab, et rajatised on ehitatud nõuetekohaselt. 
2.10	Huvitatud isik on kohustatud linnale tasuta üle andma lepingu alusel rajatud rajatised, mis on rajatud kinnistule, mis on linna omandis või mis on linna kasuks koormatud servituudi või sundvaldusega ning rajatiste üleandmisel andma haljastusele vähemalt kaheaastase garantii ning ülejäänud rajatistele vähemalt viieaastase garantii. Rajatised tuleb linnale üle anda kolme (3) kuu jooksul pärast ehitusprojekti ja detailplaneeringukohaste avalike rajatiste valmisehitamist tervikuna samaaegselt.
2.11	Pooled lepivad kokku, et lepingus kokku lepitud kohustused täidab huvitatud isik omal kulul ning linn huvitatud isikule ega kolmandatele isiktele selle eest tasu ei maksa.
2.12	Pooled vastutavad lepinguga enesele võetud kohustuste täitmata jätmise või mittenõuetekohase täitmise eest.
2.13	Linn teeb kõik endast sõltuva detailplaneeringu kehtestamiseks, kuid ei vastuta selle kehtestamata jätmise eest.
2.14	Huvitatud isik kohustub lepingu punktis 2.4 sätestatud kohustuse rikkumise korral maksma linnale viimase nõudmisel leppetrahvi 100 eurot päevas kuni kohase täitmiseni. Leppetrahvi maksmine ei vabasta huvitatud isikut lepingujärgsete kohustuste täitmisest.
2.15	Detailplaneeringu kehtestamisel nähakse ette planeerimisseaduse § 131 lõike 6 kohaselt detailplaneeringu ellu viimiseks kõrvaltingimusena ette, et linnal on õigus tunnistada detailplaneering kehtetuks või keelduda planeeringualal uu(t)e ehitusloa(lubade) andmist, kui huvitatud isik ei ole lepingus sätestatud tähtajaks täitnud lepingus võetud planeerimisseaduse § 131 lõike 2 kohaseid kohustusi.

3.	LEPINGU MUUTMINE JA TÄIENDAMINE 
3.1	Kui ilmneb asjaolusid, mis takistavad detailplaneeringu elluviimist või lepingu täitmist, esitab pool teisele poolele esimesel võimalusel põhjendatud ettepaneku lepingu muutmiseks. Teine pool esitab ettepanekule omapoolse seisukoha 10 tööpäeva jooksul
3.2	Kõik käesoleva lepingu muudatused ja täiendused sõlmitakse kirjalikult ja need muutuvad lepingu lahutamatuteks lisadeks, kui pooled on need allkirjastanud.
3.3	Lepingu kehtivust ei mõjuta detailplaneeringualale jääva(te) kinnistu(te) võõrandamine kolmanda(te)le isiku(te)le. Detailplaneeringualale jääva(te) kinnistu(te) võõrandamisel kolmanda(te)le isiku(te)le on huvitatud isikul õigus taotleda lepingust tulenevate õiguste ja kohustuste üleandmist kinnistu uuele omanikule kuid linnal ei ole kohustust nõustuda lepingu üleandmisega. Üleandmise kohta sõlmitakse kolmepoolne kokkulepe. Linn võib keelduda kokkuleppe sõlmimisest, kui kohustust üle võtva isiku maksevõime ei ole tema hinnangul lepinguliste kohustuste täitmiseks piisav või esinevad muud asjaolud, mille puhul on linnal kahtlus, et lepingus sätestatud kohustuste täitmine võib sattuda ohtu. Kui linn keeldub kokkuleppe sõlmimisest, on tal õigus nõuda huvitatud isikult lepingujärgsete kohustuste täitmist.
3.4	Juhul kui ilmneb vajadus lepingu punktis 2.4 sätestatud tähtaja pikendamiseks, on huvitatud isik kohustatud esitama linnale vähemalt kolm (3) kuud enne lepingu tähtaja saabumist põhjendatud taotluse punktis 2.4 sätestatud tähtaja pikendamiseks. Pooled lepivad kokku tähtaja pikendamises või kohustuse täitmise asendamises ning sõlmivad vastavasisulise kokkuleppe.

4.	VÄÄRAMATU JÕUD
4.1	Kohustuste rikkumine on vabandatav, kui pool rikkus kohustust vääramatu jõu (force majeure) tõttu. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks, seda väldiks või takistava asjaolu või selle tagajärje ületaks (nagu loodusjõud või sõjaolukord).
4.2	Vääramatu jõu ilmnemisel lepivad pooled kokku lepingu täitmise jätkamises, arvestades tekkinud tingimusi.
4.3	Poolel on õigus tugineda vääramatu jõu asjaolule ainult siis, kui lepingu pool on vääramatu jõu asjaolust teatanud teisele lepingu poolele hiljemalt kümne (10) tööpäeva jooksul vääramatu jõu asjaolu esinemisest.

5.	VAIDLUSTE LAHENDAMINE
5.1	Kõik käesoleva lepingu täitmisest tulenevad vaidlused ja lahkarvamused püütakse lahendada läbirääkimiste teel.
5.2	Kui kokkulepet ei saavutata, lahendatakse vaidlus Tallinna Halduskohtus.

6.	LÕPPSÄTTED
6.1	Leping jõustub selle allkirjastamisest ja kehtib lepingujärgsete kohustuste täitmiseni.
6.2	Leping on allkirjastatud digitaalselt.

POOLTE ANDMED
Linn	Eesti Vabariik/Huvitatud isik	
Tallinna Keskkonna-ja Kommunaalamet	Riigi Kaitseinvesteeringute Keskus	
registrikood 75014913	registrikood 70009764	
Mündi tn 2, 15197 Tallinn 	Järve tn 34a, 11314 Tallinn	
tel 645 7191	tel 717 0400	
kommunaal@tallinnlv.ee  	info@rkik.ee 	
		
Tiina Leetmaa 	Magnus-Valdemar Saar	
ehitusõiguse ja tegevuslubade teenusejuht 	peadirektor	
/allkirjastatud digitaalselt/	/allkirjastatud digitaalselt/